Il-Ministru għall-Ġustizzja Owen Bonnici qal li l-Gvern qed jinvestiga każi ta’ allegat abbuż mal-whistleblowing officers fi ħdan erba’ ministeri. F’mistoqsija parlamentari, il-Membru Parlamentari Nazzjonalista Dr Jason Azzopardi staqsa kemm daħlu każi kemm ilha li daħlet fis-seħħ il-liġi tal-Informatur. Dr Bonnici qal li l-helpline unit fil-Ministeru tal-Ġustizzja rċieva numru konsiderevoli ta’ talbiet permezz ta’ telefonati. Kompla jgħid li din it-taqsima kellha 30 laqgħa ma’ diversi persuni li fihom ġie diskuss il-każ tagħhom. Il-Ministru Bonnici qal li kien hemm każi fejn il-persuni kkonċernati ngħataw parir biex imorru direttament għand il-Pulizija. Qal li fost l-oħrajn kien hemm każi dwar tbagħbis tal-ismart meters tal-Enemalta fejn ittieħdu l-miżuri meħtieġa. Il-Ministru għall-Ġustizzja qal li żewġ każi partikolari li għadhom fi stadju ta’ diskussjonijiet jidhru li mexjin biex jitressqu lill-awtorità kompetenti skont il-liġi. Il-Ministru Bonnici qal li l-Helpine Unit qed tittratta tliet każi oħra li qegħdin fi stadju ta’ diskussjoni.